Kapers besef nie hulle teiken LURSpeedy Mashilo (Foto: ANC Mpumalanga Provincial Caucus/Facebook) Niemand is nog aangekeer vir die kaping en roof van die LUR van menslike nedersetting in Mpumalanga nie. Volgens ŉ woordvoerder van die ANC het die kapers glo aanvanklik nie besef Speedy Mashilo is ŉ hooggeplaasde in die provinsiale regering nie. Mashilo was glo op pad om te gaan jag toe hy Donderdag teen 12:00 deur gewapende kapers in ŉ BMW voorgekeer is. Hy was in sy Toyota Hilux-bakkie tussen Ekangala en KwaMhlanga op pad. Die boewe het hom in die BMW gedwing en met hom na die Oos-Rand gery. Een van die kapers het sy bakkie bestuur. Die kapers het hom agt uur lank aangehou voordat hulle hom in ŉ afgeleë gebied naby Tembisa afgelaai het. Hy is van kontant en verskeie ander besitting beroof. Die polisie het ŉ soektog na die kapers van stapel gestuur, maar polisiewoordvoerder Selvy Mohlala het Maandagoggend aan Maroela Media bevestig dat niemand nog in hegtenis geneem is nie. Sello Matshoga, woordvoerder van die ANC in Nkangala, het aan IOL gesê Mashilo het sy lyfwagte die naweek afgegee terwyl hy gaan jag het. Volgens Matshoga het die kapers glo nie geweet Mashilo is ŉ LUR nie en dit is eers nadat sy foon onophoudelik gelui het, dat hulle besluit het om hom af te laai. “Volgens die LUR het die kapers aan hom gesê, ‘jy gaan vir ons moeilikheid maak’, kort voordat hulle hom afgelaai het. Die soektog na die kapers duur voort.